Predkladacia správa

V decembri 2004 Rada udelila Európskej komisii mandát, v spolupráci s členskými štátmi EÚ prerokovať Euro-stredozemnú leteckú dohodu medzi Európskym spoločenstvom a jeho členskými štátmi na jednej strane a Marockým kráľovstvom na strane druhej.
Na základe rokovacích smerníc uvedeného mandátu bol konečný text dohody dohodnutý v poslednom kole rokovaní dňa 14. decembra 2005 a iniciálkami parafovaný vice-prezidentom EK p. Jacquesom Barrotom a ministrom dopravy Marockého kráľovstva p. Karim Ghellabom.
Uvedená dohoda s Marokom je prvým krokom v procese posilnenia vzťahov v civilnom letectve medzi Európskym spoločenstvom a krajinami susediacimi s EÚ a je v súlade s agendou politiky vonkajších vzťahov v oblasti civilného letectva Spoločenstva (COM (2005) 79 final).
Počas celého negociačného procesu Komisii pomáhali subjekty leteckého odvetvia.

Cieľ dohody:
1.	Cieľom dohody je vytvoriť bezproblémovú integráciu Marockého leteckého dopravného trhu do jednotného Európskeho trhu dvojstupňovou cestou, ktorá je vždy založená na troch pilieroch externej leteckej politiky: prispôsobenie regulačných mechanizmov a nástrojov, cielenej technickej pomoci, ktoré vedú k najvyššiemu možnému stupňu otvorenia trhu.
2.	Dohoda má vyústiť do voľného komerčného prostredia, kde môžu dopravcovia slobodne prijímať obchodné rozhodnutia a podnikať v rovnakých podmienkach hospodárskej súťaže, pri zabezpečení prevádzky podľa najvyšších štandardov v bezpečnosti leteckej prevádzky, ochrany civilného letectva a ochrany životného prostredia.
3.	Zosúladenie právneho prostredia Marockého kráľovstva s právnym prostredím Európskeho spoločenstva. 
Architektúra dohody:
Predmetný dokument má charakter „vertikálnej-úplnej dohody“. V hlave I. sú riešené ekonomické otázky, t. j. prepravné práva, oprávnenia pre leteckých dopravcov a možnosť ich odobratia, vlastnícke práva v leteckých spoločnostiach, štátna pomoc, komerčné dohovory pre dopravcov, oslobodenie od cla, daní a iných poplatkov, užívateľské poplatky a cenotvorba. 
Hlava II. reguluje bezpečnosť leteckej prevádzky, ochranu civilného letectva, poskytovanie letových prevádzkových služieb, environmentálne otázky a ochranu spotrebiteľa, a hlava III. obsahuje inštitucionálne ustanovenia. Prílohy dohody upravujú plán trás, vymenovávajú orgány civilného letectva v rámci Spoločenstva, jednotlivé bilaterálne dohody, ktorých ujednania sú touto dohodou nahradené, štáty spadajúce pod EEA a legislatívu EÚ platnú v oblasti civilného letectva.
Dopady:
Ekonomické: Dohoda umožňuje Marockým dopravcom  prijatie rovnakých noriem, ktoré sa vzťahujú na dopravcov Spoločenstva v oblasti bezpečnosti prevádzky, ochrany a hospodárskej súťaže.
Environmentálne: Všetky environmentálne predpisy platné v leteckom odvetví budú platiť aj pre Maroko.
Sociálne: Maroko prijme taktiež európske štandardy v sociálnej oblasti, pokiaľ ide o civilné letectvo.
Rozpočet: Dohoda nemá nároky na rozpočet Spoločenstva a ČŠ.
Právna stránka:
Všeobecne: Uvedená dohoda vyústi v bezproblémovú integráciu Marockého leteckého dopravného trhu do jednotného Európskeho trhu aj po právnej stránke. Maroko tým prispôsobí regulačnú štruktúru dopravného trhu, ktorá bude korešpondovať s právnym prostredím EÚ. 
Princíp subsidiarity: Princíp subsidiarity je zachovaný do tej miery, že návrh uzavrieť Euro-stredozemnú leteckú dohodu medzi Európskym spoločenstvom a jeho členskými štátmi na jednej strane a Marockým kráľovstvom na strane druhej a výkon samotnej dohody nespadajú pod výlučnú právomoc Spoločenstva.
Ciele tohto návrhu nemôžu byť uspokojivo dosiahnuté členskými štátmi EÚ, pretože uvedená dohoda nie je len otvorením trhu medzi zmluvnými stranami, ale zahŕňa aj rozsiahle zosúladenie legislatívy s kľúčovými oblasťami právnych predpisov Spoločenstva v letectve    a poskytuje podstatné príležitosti pre cestujúcich a samotné odvetvie.
Princíp proporcionality: Princíp proporcionality je zachovaný tým, že dohoda vytvára Spoločný výbor, ktorý bude posudzovať vykonávanie dohody a rozhodovať o zahŕňaní novej legislatívy do jej rámca a taktiež preto, že členské štáty EÚ budú pokračovať vo vykonávaní svojich tradičných administratívnych úloh týkajúcich sa medzinárodnej leteckej dopravy, avšak podľa spoločných pravidiel jednotne platných.  

 Dohoda má charakter prezidentskej zmluvy, priamo upravuje práva alebo povinnosti fyzických alebo právnických osôb (príslušné organizácie) a podľa Ústavy Slovenskej republiky sa vyžaduje pred jej ratifikáciou  súhlas Národnej rady Slovenskej republiky. Ustanovenia dohody sú v súlade s vnútroštátnymi právnymi predpismi Slovenskej republiky, ako aj s platnými právnymi aktami ES. Dohoda podľa čl. 7 ods. 4 Ústavy SR priamo zakladá práva alebo povinnosti fyzických osôb alebo právnických osôb, preto sa po jej podpise vyžaduje súhlas Národnej rady Slovenskej republiky. Dohoda má podľa čl. 7 ods. 5 Ústavy SR prednosť pred zákonmi, pretože zakladá práva alebo povinnosti fyzických osôb alebo právnických osôb, ktoré budú uplatňované podľa tejto dohody. Na vykonanie dohody nie je potrebný zákon. 
Materiál nemá negatívne finančné, ekonomické a environmentálne vplyvy, ani vplyv na zamestnanosť a podnikateľské prostredie, ako je uvedené vyššie.
Text dohody je konečný, a preto sa nepredpokladajú žiadne úpravy ani dodatky.